
פרוטוקול
מישיבת ועדת הכספים
שהתקיימה ביום שני, כ"ה בכסלו התשס"ו - 26 בדצמבר 2005 - בשעה 10:30



סדר היום:	1.   צו מס הכנסה (קביעת ריבית כהכנסה)(ביטול), התשס"ו-‏2005
	2.   תקנות מס הכנסה (ניכוי מריבית)(ביטול), התשס"ו-2005
		 3.  תקנות מס הכנסה (ניכוי מתשלומים ששולמו לבעל יחידה בקרן נאמנות)(ביטול), התשס"ו-2005
		 4.  צו מס הכנסה (קביעת תמורה ממכירת נייר ערך זר כהכנסה וניכוי במקור מהתמורה)(ביטול), התשס"ו-2005  
	 	 5.    תקנות מס הכנסה (שיעור המס על הכנסה בעד עבודה במשמרות)(תיקון), התשס"ו-2005 

נכחו:


חברי הוועדה:

יעקב ליצמן - היו"ר

מוזמנים:

מיכל הנר-דויטש, מנהלת מחלקת חקיקה, רשות המסים, משרד האוצר
טלי דולן, יועמ"ש, אגף כלכלה והכנסות המדינה, משרד האוצר
עו"ד שוש שחם, לשכת עורכי הדין
חזקיה ישראל, התאחדות התעשיינים


יועצת משפטית:	   הלית מגידו


יועצת כלכלית:	סמדר אלחנני


מנהל הוועדה:	טמיר כהן


רשמת פרלמנטרית:	הדס דויטש


1.   צו מס הכנסה (קביעת ריבית כהכנסה)(ביטול), התשס"ו-‏2005
2.   תקנות מס הכנסה (ניכוי מריבית)(ביטול), התשס"ו-2005
3.  תקנות מס הכנסה (ניכוי מתשלומים ששולמו לבעל יחידה בקרן נאמנות)(ביטול), התשס"ו-2005
4.  צו מס הכנסה (קביעת תמורה ממכירת נייר ערך זר כהכנסה וניכוי במקור מהתמורה)(ביטול), התשס"ו-2005
5.    תקנות מס הכנסה (שיעור המס על הכנסה בעד עבודה במשמרות)(תיקון), התשס"ו-2005

היו"ר יעקב ליצמן:

	 בוקר טוב, אני מתכבד לפתוח את הישיבה.

	קיבלתי מכתב על המוניות, שלחתי את זה להלית.

מיכל הנר-דויטש:

	התקנות הללו כבר לא יהיו רלוונטיות החל ב-1.1.06, למשל שיעור המס על ריבית ריאלית עלה מ-15% ל-20%, אז התקנות משתנות בהתאם. אנו מבטלים את התקנות הללו, קובעים תקנות חדשות מכוח סעיף 164 לפקודה, אשר נשלחו לפרסום למשרד המשפטים. כרגע קיבלתי טלפון, שיש בעיה עם נוסח של אחד מהם, אנו נטפל בזה עוד היום, זה לא באישור הוועדה, ואנו לא רוצים שיהיו דברי חקיקה סותרים. התקנות הללו, שאנו מבטלים, יהיו בתוקף עד 31.12.2005, וב-1.1.06 ייכנסו לתוקף התקנות החדשות שנשלחו לפרסום למשרד המשפטים. התקנות נעשו בשיתוף עם לשכת- -

היו"ר יעקב ליצמן:

	אני מבין שיש הסכמה על הדיון הזה.

שוש שחם:

	הכל בסדר, חוץ משני דברים.

היו"ר יעקב ליצמן:

	 בסדר, אז על צו מס הכנסה (קביעת ריבית כהכנסה)(ביטול), התשס"ו-‏2005, יש מחלוקת?

שוש שחם:

	בעוד ארבעה ימים יש מצב של ואקום. 

היו"ר יעקב ליצמן:

	 היא אמרה לפרוטוקול שעד 1.1 יהיה נוסח.

מיכל הנר-דויטש:

	הנוסח נשלח לפרסום. יש תקלה מחשבית, שהועבר נוסח לא אחרון למשרד המשפטים.

שוש שחם:

	אנו לא רוצים שיהיה מצב של ואקום.



היו"ר יעקב ליצמן:

	 קיבלנו התחייבות של משרד האוצר, המשפטים שלא יהיה ואקום. לא צריך לעורר בעיות אם אין בעיות. מי בעד צו מס הכנסה (קביעת ריבית כהכנסה)(ביטול), התשס"ו-‏2005? מי נגד? אושר פה אחד.

שוש שחם:

	אני מבקשת להוריד את סעיף 161. 

הלית מגידו:

	סעיף 161 שמכוחו הצווים שאנו עומדים לבטל תוקנו עתיד להתבטל ב-1.1.2006. לכן היום, כשאנו מאשרים את הביטול, סעיף 161 קיים.

היו"ר יעקב ליצמן:

	יש בעיה עם תקנות מס הכנסה (ניכוי מריבית)(ביטול), התשס"ו-2005? מי בעד? מי נגד? אושר.

	יש בעיה עם תקנות מס הכנסה (ניכוי מתשלומים ששולמו לבעל יחידה בקרן נאמנות)(ביטול), התשס"ו-2005? מי בעד? מי נגד? אושר פה אחד.
	
מי בעד צו מס הכנסה (קביעת תמורה ממכירת נייר ערך זר כהכנסה וניכוי במקור מהתמורה)(ביטול), התשס"ו-2005? מי נגד? אושר. 
	 
מה עם תקנות מס הכנסה (שיעור המס על הכנסה בעד עבודה במשמרות)(תיקון), התשס"ו-2005? 

מיכל הנר-דויטש:

	אנו רוצים להאריך את תוקף התקנות הללו בשנה נוספת שוב, מ-86' אלה תקנות העבודה בעד עבודה עם משמרות. לעניין עלות תקציבית, בועז סופר מסר לי שהעלות היא בערך 150 מיליון ש"ח בשנה, אנו מבקשים להאריך את זה לשנה נוספת, התעשייה מחכה לזה, הבטחנו להם שזה ייצא עד סוף השנה, ולכן ביקשנו מכבודו שיעלה את זה היום.

חזקיה ישראל:

	הנושא הזה חשוב ביותר, ואנו מצפים שזה ייצא לדרך, כי עובדי התעשייה הרלוונטיים מחכים לנושא הזה.

שוש שחם:

	אנו בעד, עקרונית.  אם אתה שואל אותי, הסכומים נמוכים.

היו"ר יעקב ליצמן:

	 מי בעד תקנות מס הכנסה (שיעור המס על הכנסה בעד עבודה במשמרות)(תיקון), התשס"ו-2005? מי נגד? אושר פה אחד.

	תודה רבה, הישיבה נעולה.


הישיבה ננעלה בשעה 11:00. 

	

